Udkast til AFGØRELSE TRUFFET AF ASSOCIERINGSRÅDET EF- CYPERN om undtagelse fra bestemmelserne vedrørende definitionen af begrebet »varer med oprindelsesstatus« i aftalen om oprettelse af en associering mellem Det Europæiske Økonomiske Fællesskab og Republikken Cypern

(forelagt af Kommissionen)

BEGRUNDELSE

Ifølge de gældende oprindelsesregler i aftalen mellem EØF og Cypern gives beklædningsgenstande, der fremstilles på Cypern, kun præferencebehandling ved indførsel i Fællesskabet, hvis de er fremstillet af stof vævet på Cypern eller i Fællesskabet.

Da der praktisk taget ikke væves stof på øen, har Cypern siden associeringsaftalens ikrafttræden i 1973 fået indrømmet en undtagelse for beklædningsgenstande til mænd, således at det er blevet tilladt at anvende indført vævet stof.

Der blev indrømmet en tilsvarende undtagelse for beklædningsgenstande til kvinder og skjorter til mænd i 1989 for en periode på to år ved afgørelse nr. 1/89 truffet af Associeringsrådet EØF/Cypern den 28. juli 1989 [1], forlænget for yderligere fire perioder på to år ved afgørelse nr. 1/91 af 19. december 1991 [2], afgørelse nr. 1/94 af 14. februar 1994 [3], afgørelse nr. 1/95 af 22. december 1995 [4] og afgørelse nr. 1/97 af 24. juli 1997 [5].

[1] EFT L 230 af 8.8.1989, s. 3.

[2] EFT L 372 af 31.12.1991, s. 37.

[3] EFT L 53 af 24.2.1994, s. 19.

[4] EFT L 326 af 30.12.1995, s. 63.

[5] EFT L 215 af 7.8.1997, s. 36

Cypern har anmodet om en yderligere forlængelse af denne undtagelse, og et udkast til afgørelse truffet af Associeringsrådet EF/Cypern om forlængelse af nævnte undtagelse er forelagt Kommissionen til godkendelse.

Kommissionen varetager forvaltningen af de kvantitative lofter, der er fastsat i nævnte afgørelse.

Udkast til

AFGØRELSE TRUFFET AF ASSOCIERINGSRÅDET EF- CYPERN

om undtagelse fra bestemmelserne vedrørende definitionen af begrebet »varer med oprindelsesstatus« i aftalen om oprettelse af en associering mellem Det Europæiske Økonomiske Fællesskab og Republikken Cypern

ASSOCIERINGSRÅDET EF-CYPERN HAR -

under henvisning til aftalen om oprettelse af en associering mellem Det Europæiske Økonomiske Fællesskab og Republikken Cypern [6] undertegnet den 19. december 1972 i Bruxelles, i det følgende benævnt »aftalen«,

[6] EFT L 133 af 21.5.1973, s. 2.

under henvisning til protokollen vedrørende definitionen af begrebet »varer med oprindelsesstatus« og vedrørende metoderne for administrativt samarbejde, der er knyttet til tillægsprotokollen til aftalen [7], særlig artikel 25, og

[7] EFT L 339 af 28.12.1977, s. 2.

ud fra følgende betragtninger:

(1) I de kontraherende parters fælleserklæring om oprindelsesregler, der er knyttet til slutakten til den protokol om fastsættelse af betingelserne og procedurerne for gennemførelsen af anden etape af aftalen om oprettelse af en associering mellem Det Europæiske Økonomiske Fællesskab og Republikken Cypern samt om tilpasning af visse bestemmelser i aftalen [8], der blev undertegnet den 19. Oktober 1987 i Luxembourg og trådte i kraft den 1. januar 1988, er det bestemt, at Fællesskabet og Associeringsrådet EF-Cypern efter protokollens ikrafttræden træffer afgørelse om Cyperns anmodninger om yderligere undtagelser fra oprindelsesreglerne for varer henhørende under pos. 6102 og 6103 i den fælles toldtarif, som fra den 1. januar 1988 er opført under pos. 6204, 6205 og 6206 i den kombinerede nomenklatur (KN);

[8] EFT L 393 af 31.12.1987, s. 2.

(2) Der blev indrømmet Cypern en undtagelse fra bestemmelserne vedrørende definitionen af begrebet "varer med oprindelsesstatus" for de pågældende varer fra 1989 til 1999.

(3) Den 19. juli 2000 fremsatte Cypern en anmodning om forlængelse af undtagelsen.

(4) Behovet for en undtagelse foreligger stadig; der er derfor grund til at videreføre undtagelsen for en periode på to år -

TRUFFET FØLGENDE AFGØRELSE:

Artikel 1

Uanset artikel 3, stk. 1, i protokollen vedrørende definitionen af begrebet »varer med oprindelsesstatus« og vedrørende metoderne for administrativt samarbejde betragtes de varer, der er opført i bilag I til denne afgørelse og fremstillet i Cypern, inden for rammerne af de nævnte mængder som varer med oprindelsesstatus med henblik på anvendelse af aftalen på de i det følgende fastsatte betingelser.

Artikel 2

Ved anvendelsen af artikel 1 anses de i bilag I opførte varer for at have oprindelse i Cypern, såfremt den bearbejdning eller forarbejdning, som finder sted i Cypern, bevirker, at de fremstillede varer henføres under en anden toldposition end den, der gælder for hvert enkelt af de anvendte materialer.

Uanset stk. 1 anses fremstillingen af beklædningsgenstande af dele af beklædningsgenstande henhørende under KN-kode 6217 90 00 ikke for at være en tilstrækkelig bearbejdning eller forarbejdning, medmindre delene hidrører fra stoffer, der er tilskåret i Fællesskabet, og disse dele er omfattet af en leverandørerklæring, der er anført på fakturaen eller på et andet følgedokument; modellen til denne erklæring findes i bilag III.

Artikel 3

Materialer, der ikke har oprindelse i Cypern eller i Fællesskabet, og som anvendes til fremstilling af de i artikel 1 omhandlede varer, kan på ingen måde gøres til genstand for godtgørelse eller fritagelse for told eller afgifter med tilsvarende virkning bortset fra beløb, som eventuelt overstiger de tilsvarende afgifter efter den fælles toldtarif.

Artikel 4

De i bilaget omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf.

Når en importør i en medlemsstat indgiver en angivelse om overgang til fri omsætning sammen med en ansøgning om anvendelse af denne afgørelse, meddeler medlemsstaten, hvis angivelsen antages af toldmyndighederne, Kommissionen, at den ønsker at trække en mængde svarende til dens behov.

Ansøgningerne om træk skal indeholde datoen for angivelsernes antagelse og straks fremsendes til Kommissionen.

Kommissionen tillader træk i kronologisk orden efter den dato, på hvilken medlemsstaternes toldmyndigheder har antaget angivelsen om overgang til fri omsætning, sålænge de disponible mængder tillader det.

Hvis en medlemsstat ikke udnytter en trukket mængde, tilbageføres den så snart som muligt til det relevante kontingent.

Hvis ansøgningerne overstiger den disponible mængde på et givet kontingent, tildeles mængderne pro rata. Kommissionen underretter medlemsstaterne om, hvilke mængder der trækkes på kontingentet.

Hver medlemsstat skal sikre importørerne vedvarende og lige adgang til de disponible mængder.

Artikel 5

Cyperns toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Cyperns kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre. De sender ligeledes Kommissionen månedlige opgørelser over de indførte og udførte mængder af de i bilag II anførte vævede stoffer.

Artikel 6

Varecertifikat EUR.1, som udstedes i henhold til denne afgørelse, skal i rubrikken »Bemærkninger« forsynes med følgende påtegning:

»UNDTAGELSE - AFGØRELSE Nr.

AFSKRIVNING PÅ FÆLLESSKABSKONTINGENT«

på et af de sprog, aftalen er affattet på.

Artikel 7

Cypern og medlemsstaterne af Det Europæiske Fællesskab træffer hver især de nødvendige foranstaltninger til denne afgørelses gennemførelse.

Denne afgørelse træder i kraft på dagen for vedtagelsen.

Denne afgørelse anvendes i en periode på to år fra dagen for vedtagelsen.

Udfærdiget i

På Associeringsrådets vegne

Formand

BILAG I DEN I ARTIKEL 1 OMHANDLEDE LISTE (varer, der er omfattet af undtagelsen)

>TABELPOSITION>

BILAG II DEN I ARTIKEL 5 OMHANDLEDE LISTE (varer, for hvilke der skal indgives statistikker)

KN-kode // Varebeskrivelse

5407 5408 5512 to 5516 // Vævet stof af garn af endeløse syntetiske eller regenererede fibre Vævet stof af korte syntetiske eller regenererede fibre

BILAG III ERKLÆRING FOR VARER UDEN PRÆFERENCEOPRINDELSESSTATUS

>TABELPOSITION>

Bemærkning

Den indrammede tekst udgør en leverandørerklæring, når den er udfyldt i overensstemmelse med nedenstående fodnoter. Fodnoterne skal ikke anføres.

___________________________

(1) - Såfremt kun nogle af de på fakturaen nævnte varer omfattes af erklæringen, skal dette klart angives eller markeres, og denne markering skal anføres på erklæringen på følgende måde: "De på denne faktura anførte varer markeret med . . . . . . . . . . er fremstillet i . . . . . . . . . .".

- Såfremt der anvendes andre dokumenter end fakturaen eller et bilag til fakturaen anføres i stedet for ordet »faktura« det pågældende dokuments benævnelse.

(2) Fællesskabet eller medlemsstat.

(3) Varebeskrivelsen anføres i alle tilfælde. Beskrivelsen skal være fyldestgørende og tilstrækkeligt detaljeret til, at toldtarifpositionen for de pågældende varer kan fastslås.

(4) Toldværdien anføres kun, såfremt dette er påkrævet.

(5) Oprindelseslandet anføres kun, såfremt dette er påkrævet. Den angivne oprindelse skal være en præferentiel oprindelse, alle andre oprindelser anføres som »tredjeland«.

(6) »Og har været underkastet følgende forarbejdning i Fællesskabet/-medlemsstat . . . . . . . . . . . . . . . . . « tilføjes med en beskrivelse af den udførte forarbejdning, såfremt denne oplysning er påkrævet.

(7) Sted og dato.

(8) Navn og stilling i firmaet.

(9) Underskrift.

FINANSIERINGSOVERSIGT AFGØRELSE TRUFFET AF ASSOCIERINGSRÅDET EF-CYPERN OM VISSE TEKSTILPRODUKTER

1. BUDGETPOST

Kapitel 12, artikel 120 (nulsats)

2. RETSGRUNDLAG

Associeringsaftalen EØF/Cypern undertegnet den 19. december 1972 - artikel 25 i protokollen.

3. FORANSTALTNINGENS BETEGNELSE

Afgørelse truffet af Associeringsrådet EF/Cypern om undtagelse fra bestemmelserne vedrørende definitionen af begrebet "varer med oprindelsesstatus" i aftalen om oprettelse af en associering mellem Det Europæiske Økonomiske Fællesskab og Republikken Cypern

4. MÅL

At indrømme Cypern en undtagelse fra oprindelsesreglerne for visse beklædningsgenstande for en periode på 2 år

5. OMKOSTNINGER VED FORANSTALTNINGEN

Gennemsnitsværdien i årene 1998, 1999 og 2000 (indtil august) af de varer, der er omfattet af denne undtagelse, er 2 592 200 EUR. Mindstetoldsatsen for de pågældende varer med oprindelse i tredjelande er 12,8% og inden for rammerne af GSP 10,8%. Det årlige tab for EF-budgettet anslås derfor til mellem 330 000 EUR og 280 000 EUR.

Oplysninger vedrørende bestående eller planlagte forebyggelses- eller beskyttelsesforanstaltninger:

Forvaltningen af mængdekontrollen varetages af Kommissionen i overensstemmelse med kontingenttildelingsproceduren. Alle certifikater, der udstedes af de cypriotiske myndigheder i henhold til denne afgørelse, skal omfatte en henvisning dertil. Toldmyndighederne på Cypern foretager mængdekontrol af eksporten af de omtalte produkter og sender Kommissionen oplysninger om de udstedte EUR.1-varecertifikater. Cyperns kompetente myndigheder sender Kommissionen statistikker over de indførte og udførte mængder af visse vævede stoffer

KONSEKVENSANALYSE

VIRKNINGER FOR KONKURRENCEN OG BESKÆFTIGELSEN I FÆLLESSKABET

I betragtning af de mængder, som udkastet til afgørelsen drejer sig om, får forslaget ingen mærkbare virkninger på konkurrencen og beskæftigelsen i Fællesskabet.